Document ID: 32013D0107

NÕUKOGU OTSUS,
13. november 2012,
Ameerika Ühendriikide valitsuse ja Euroopa Liidu vahelise kontoriseadmete energiatõhususmärgistuse programmide kooskõlastamise lepingu allkirjastamise ja sõlmimise kohta
(EMPs kohaldatav tekst)
(2013/107/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikleid 194 ja 207 koostoimes artikli 218 lõike 6 punktiga a,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut
ning arvestades järgmist:
(1)
12. juulil 2011 volitas nõukogu komisjoni pidama läbirääkimisi Ameerika Ühendriikide valitsuse ja Euroopa Liidu vahelise kontoriseadmete energiatõhususmärgistuse programmide kooskõlastamise lepingu (edaspidi „leping”) sõlmimise üle.
(2)
Kooskõlas nõukogu volitusega konsulteeriti nõukogu energeetika töörühmaga, kes abistas komisjoni ka läbirääkimistel.
(3)
Läbirääkimised on lõppenud ja leping parafeeriti 29. novembril 2011.
(4)
Tuleks kehtestada asjakohased liidusisesed menetlused, et tagada lepingu nõuetekohane toimimine.
(5)
Kontoriseadmete energiatarbimine moodustab ka edaspidi olulise osa energiatarbimisest, kuna ilmuvad uued rakendused ja funktsioonid. Selleks et täita liidu eesmärki vähendada oma energiatarbimist 20 % võrreldes 2020. aasta prognoosiga, nagu kinnitati 2007. aasta kevadisel Euroopa Ülemkogul, tuleb kontoriseadmete energiatõhusust veelgi optimeerida.
(6)
Kuna kontoriseadmete turg areneb kiiresti, on oluline hinnata sageli ümber energiasäästu ja keskkonnakasu suurenemist, mida võimaldab energiatõhusate toodete pakkumise ja nõudluse stimuleerimine. Seepärast on oluline volitada komisjoni, keda abistab riikide esindajatest ja kõikidest huvitatud isikutest koosnev liidu nõuandekogu, regulaarselt hindama ja ajakohastama lepingus esitatud kontoriseadmete ühiseid spetsifikaate.
(7)
Võttes arvesse, et ELi ENERGY STARi programmis osalevad peamiselt väikesed ja keskmise suurusega ettevõtjad, peaks toodete registreerimine liidus jääma lihtsaks ja põhinema isesertifitseerimisel. Lisaks sellele peaks komisjon koostöös liikmesriikidega ELi ENERGY STARi programmi tõhusamalt ellu viima.
(8)
Lepinguga loodud tehniline komisjon peaks vastutama lepingu täitmise järelevalve eest.
(9)
Lepingu kohaselt peavad Ameerika Ühendriigid ja liit määrama lepingu täitmise eest vastutava haldusasutuse. Sel eesmärgil peaks liit määrama haldusasutuseks komisjoni,
ON VASTU VÕTNUD KÄESOLEVA OTSUSE:
Artikkel 1
Ameerika Ühendriikide valitsuse ja Euroopa Liidu vaheline kontoriseadmete energiatõhususmärgistuse programmide kooskõlastamise leping ja selle lisad (edaspidi „leping”) kiidetakse liidu nimel heaks.
Lepingu ja selle lisade tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kes on volitatud lepingule alla kirjutama, et see liidu suhtes siduvaks muuta.
Artikkel 3
Nõukogu eesistuja esitab liidu nimel lepingu XIV artikli lõikes 1 sätestatud kirjaliku teate.
Artikkel 4
Komisjon esindab liitu lepingu VII artiklis sätestatud tehnilises komisjonis, olles ära kuulanud Euroopa Parlamendi ja nõukogu 15. jaanuari 2008. aasta määruse (EÜ) nr 106/2008 (ühenduse kontoriseadmete energiatõhususmärgistuse programmi kohta) (1) artiklis 8 osutatud Euroopa Liidu Energy Stari Komisjoni liikmete arvamuse. Pärast Euroopa Liidu Energy Stari Komisjoniga konsulteerimist kannab komisjon hoolt lepingu VI artikli lõikes 4, VII artikli lõigetes 1 ja 2 ning IX artikli lõikes 4 osutatud teabevahetuse, koostöö, rakendamise järelevalve ja teavitamise eest.
Selleks et valmistada ette liidu seisukoht lepingu C lisas toodud kontoriseadmete loetellu tehtavate muudatuste kohta, võtab komisjon arvesse Euroopa Liidu Energy Stari Komisjoni kõiki arvamusi.
Liidu seisukoha haldusasutuste tehtavate otsuste kohta, mis käsitlevad lepingu A lisa (ENERGY STARi nimi ja ühine logo), B lisa (ENERGY STARi nime ja ühise logo nõuetekohase kasutamise suunised) ja C lisa (ühised tehnilised kirjeldused) muudatusi, määrab kindlaks komisjon pärast konsulteerimist Euroopa Liidu Energy Stari Komisjoniga.
Kõikidel muudel juhtudel määrab liidu seisukoha seoses lepinguosaliste tehtavate otsustega kindlaks nõukogu komisjoni ettepaneku põhjal vastavalt aluslepingu artikli 218 lõikele 9.
Artikkel 5
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 13. november 2012

Labels: 5
14
3
12
18
15